༅། །རྡོ་རྗེ་ཟམ་པའི་མཁའ་འགྲོ་རྣམ་གསུམ་གྱི་སྒྲུབ་ཐབས་བཞུགས། ༈ །གུ་རུ་ན་མོ། ཛོ་ཀི་ནི། མཁའ་འགྲོའི་ལུང་ཐོབ་པ། དགའ་རབ་རྡོ་རྗེས་བཀའ་ལ་བཏགས་ནས། དེ་ནས་རིམ་པར་བརྒྱུད་པའི་དོན། །མཁའ་འགྲོ་འབར་བའི་གདོང་ཅན་མ། །རྡོ་རྗེ་མཁའ་འགྲོའི་བཀའ་སྲུང་གི། །མཁའ་འགྲོ་མ་ནི་ཡིན་པར་བཞེད། །མཁའ་ལ་སྤྱོད་མའི་མཁའ་འགྲོ་ནི། །རིན་ཆེན་རིགས་ཀྱི་བཀའ་སྲུང་ནི། །མཁའ་འགྲོ་མ་ནི་ཡིན་པ་སྟེ། །རྣལ་འབྱོར་པ་ཡི་དབུལ་བ་སེལ། །འདོད་པའི་གཏེར་བདག་ཁོ་ན་སྟེ། །མཁའ་ལ་གཤེགས་མ་ཕྲིན་ལས་ཀྱི། །བདག་མོ་ཁོ་ན་ཡིན་པ་སྟེ། །མདོར་ན་མཁའ་འགྲོ་རྣམ་གསུམ་ཡིན། །དམ་པའི་ཆོས་ཀྱི་སྲུང་མའོ། །དེ་ལ་མཁའ་འགྲོ་མ་བསྒྲུབ་པར་འདོད་པས། དེ་ལ་དོན་བཞི་སྟེ། གསང་བའི་དབང་ཞུ་བ་དང་། གཞན་དབང་བསྡུ་བ་དང་། ཁྲུས་ཆེན་བྱ་བ་དང་། བར་ཆད་བསལ་བའོ། །དེ་ལ་དང་པོ་གསང་བའི་དབང་ཞུ་བ་ནི་དྲུག་སྟེ། མཁའ་འགྲོ་མ་སྒྲུབ་པའི་གནས། མཎྜལ་བཅའ་བ། མཁའ་འགྲོ་མ་བསྐྱེད་པ། རྫས་བསགས་པ། སྔགས་བཟླ་བ། གཏོར་མ་བཏང་བའོ། །དང་པོ་གནས་ནི། དུར་ཁྲོད་དམ་རི་ཁྲོད་དུ་བྱའོ། །མཎྜལ་མདའ་གང་གྲུ་བཞི་པ། པདྨ་འདབ་མ་བརྒྱད་པ། དབུས་ཆོས་འབྱུང་དམར་པོ་གྲུ་གསུམ་པ། ཤེས་རབ་མའི་མཚལ་དང་། གྲི་བོའི་ཁྲག་གིས་བྱུག །དེའི་སྟེང་དུ་མཉྫི་བཞག །དེའི་ཁར་ཐོད་པ་མཚན་ལྡན། དེའི་ཁར་མེ་ལོང་བཞག །དེ་ནས་རྫས་བསགས་པ་ནི། ཐོད་པའི་ནང་དུ་ཆང་དང་བྱང་སེམས་དཀར་དམར། བདུད་རྩི་ཨ་མྲྀ་ཏ་བླུགས། མེ་ལོང་ལ་སིནྡྷུ་རས་ཆོས་འབྱུང་བྲི། དབུས་སུ་གཙོ་མོ་བསྐྱེད། མཁའ་འགྲོ་མ་བསྒོམ་པ་ནི། ཌཱ་ཀི་འབར་བའི་གདོང་ཅན་སྐུ་མདོག་མཐིང་ཀ་ཞལ་གཅིག་ཕྱག་གཉིས་པ། གཅེར་བུ་སྤྱན་གསུམ་སྐྲ་གྲོལ་བ། ཐོད་ཕྲེང་དང་རུས་པའི་རྒྱན་གྱིས་བརྒྱན་པ། ཕྱག་གཡས་གྲི་ཁུག །གཡོན་བྷནྡྷ་ཐོགས་པ། མཆེ་བ་གཙིགས་པ། སྤྱན་དམར་བ། སྐུ་འགྱིང་བག་དང་བཅས་པའོ། །མཁའ་ལ་སྤྱོད་མ་ནི། ཞལ་གཅིག་ཕྱག་གཉིས་པ། སྐུ་མདོག་སེར་མོ། ཕྱག་གཡས་གྲི་ཁུག །གཡོན་རིན་པོ་ཆེའི་རྐྱལ་བུ། རྒྱན་རིན་པོ་ཆེས་བརྒྱན་པའོ། །མཁའ་ལ་གཤེགས་མ་ནི། ཞལ་གཅིག་ཕྱག་གཉིས་མ། སྐུ་མདོག་དམར་མོ་ཕྱག་གཡས་གྲི་གུག །གཡོན་ཙིཏྟ་བསྣམས་པའོ། །དུར་ཁྲོད་ཆས་ཀྱིས་བརྒྱན་པའོ། །ཆོས་འབྱུང་གི་ཟུར་གསུམ་དུ་ཧྲཱིཿགསུམ་ལས་བསྐྱེད་དོ། །དེ་ནས་སྔགས་བཟླས་པ་ནི། མཁའ་འགྲོ་སྤྱི་ཡི་སྙིང་པོ་བཟླས་པ་ནི། ཨོཾ་བཛྲ་སུ་ལཾ་མ་ལཾ་མ་མ་རུ་རུ་ཧྲཱིང་ཧྲཱིངཿ ཨོཾ་རཏྣ་སུ་རུ་རཱ་ག །རུ་ཏི་ཧྲཱིཿཧཱུཾ་ཧ་ས་མ་ནི་རི། ཨོཾ་པདྨ་སུ་རུ་རཱ་ག་རུ་ཏི་ཧཱུཾ་ཧཱུཾ། ཧ་ས་མ་ནི་རི། ཨོཾ་ཀརྨ་དྷ་ཀི་ཨ་བེ་ཤ་ཡ་མོ་ཧ་ནི་ཨ་དྷ་ནི་སྟམ་བྷ་ནི་ཧཱུཾ་ཧཱུཾ་ཧཱུཾ། དེ་ལྟར་བཟླས་པ་ཞག་གསུམ་མམ་བདུན་བྱ་སྟེ། བདག་གི་སྐུ་གསུང་ཐུགས་སུ། ཨོཾ་ཨཱཿཧཱུཾ་གསུམ་གྱི་བྱིན་གྱིས་བརླབ། ཡི་གེའི་དབང་ནི་བགེགས་དང་ཤེས་པ་འཐིབས་ན་བྱ། དེ་མིན་མི་བྱ་གསུངས། ཨོཾ་ཨཱཿ ཧཱུཾ་ཧོ་ཧཾ་ཧྲཱིཿ ཀླད་པ་དུང་ཁང་དུ་ཨོཾ་ཁ་མཐུར་ལ་བལྟས་པ། མགྲིན་པར་ཨཱཿགྱེན་ལ་བལྟས་པ། སྙིང་ཁར་ཧཱུཾ་ཁ་མཐུར་ལ་བལྟས་པ། ལྟེ་བར་ཧོ་ཁ་གྱེན་ལ་བལྟས་པ། སྤྱི་གཙུག་ཏུ་ཧཾ་ཁ་མཐུར་ལ་བལྟས་པ། གསང་བར་ཧྲཱིཿཁ་གྱེན་ལ་བལྟས་པ་བསྒོམ་མོ། །ལུས་བྱིན་གྱིས་བརླབས་པའོ། །གཏོར་མ་གཏོང་ན་གསུམ་སྟེ། དམར་གཏོར་གཅིག །དཀར་གཏོར་གཅིག །ཁྲ་བོ་དང་གསུམ་བྱ། ཚོགས་ཤ་ཆང་ཟན་ལ་སོགས་པ་འབྱོར་ཚད་བཤམས། རཾ་ཡཾ་ཁཾ་གསུམ་གྱིས་བསྲེག་སྦྱངས་བཀྲུ་བ་བྱ། བྱིན་རླབས་བྱ། སྔགས་གོང་མ་ལ། ཨོཾ་ཧྲཱིཿགྷ་ཏ་ཡ་སརྦ་དུཥྚན་ཧྲཱིཾཿཕཊ་སྭཱཧཱ། ཨོཾ་ཧ་ཧྲཱིཿཧོ་ཧ་ཧ་ཧི་ཧི་ཕེཾ་ཕེཾ་ཕེཾ། ཁཱ་ཧི་ཁཱ་ཧི་ཁཱ་ཧི། ཞེས་བརྗོད་ལ་དབུལ། གཏོར་མ་ཕྱི་རོལ་ཏུ་བཏང་། ཐོད་པའི་བདུད་རྩི་ཤ་ཆང་རང་གི་བཟའ་བཏུང་བྱ། དེ་ནི་གསང་བའི་དབང་ཞུ་བའི་མན་ངག་གོ། །གཞན་དབང་དུ་བསྡུ་བ་ནི། བདག་རང་ཡི་དམ་ལྷའི་ང་རྒྱལ་བྱས་ལ། མདུན་དུ་ཌཱ་ཀི་མ་གསུམ་བསྒོམ། ཌཱ་ཀི་མ་གསུམ་གྱི་ཐུགས་ཀ་ནས་ཧྲཱིཿདམར་པོ་ལས་འོད་ལྗང་གུ་འཕྲོས། བསྒྲུབ་བྱ་གང་ཡིན་གྱི་སྙིང་ཁར་ཡི་གེ་ནྲྀ་བསམ། དེ་ལས་འཁོར་ལོ་རྩིབས་བཞི་ལ་ཧྲིཾཿགིས་མཚན་པ་གཅིག་གཡོན་བསྐོར་དུ་འཁོར་བར་བསམ་ཞིང་སྔགས་འདི་བཟླས་སོ། །ཨོཾ་རཏྣ་ཌཱ་ཀི་ནི་སུ་རུ་རུ་ག་རུ་ཏི་ཧྲཱིཾཿཧ་ས་ནི་རི་པྲ་མེན་ཀུ་རུ་ཧྲཱིཾ་ཧྲཱིཾཿ ཞེས་མི་ཚིག་གིས་བར་མ་ཆོད་པར་བཟླས་སོ། །དེས་འདོད་པའི་དོན་འགྲུབ་བོ། །དབང་སྡུད་དམ་པའོ། །ཁྲུས་ཀྱི་ཡན་ལག་ནི། དྲི་ཆེན་དྲི་ཆུ་དམར་ཆེན་མཱཾ་ས་དང་། །རྡོ་རྗེ་ཟིལ་པ་མདངས་ཆེན་དང་ནི་ལྔ། །དམ་རྫས་ལྔ་པོ་ཡེ་ནས་གཉིས་སུ་མེད། །སེམས་ཅན་རྣམ་པར་དག་པའི་སྤྱོད་ཡུལ་ཏེ། །གཉིས་སུ་མེད་པའི་ཁྲུས་ཆེན་འདི། །ཉིན་མཚན་ཀུན་ཏུ་སྤྱོད་པར་བྱ། །ཁྲུས་བྱ། སྨིན་མཚམས་སུ་ཐིག་ལེ་བྱའོ། །ཌཱ་ཀིའི་སྤྱོད་པའོ། །བར་ཆད་བསལ་བ་ནི། མཚམས་ཀྱི་དུས་སུ་བསྲུང་བའི་འཁོར་ལོ་གདགས། བ་ལིང་ལ་བརྩོན་པར་བྱ། བར་ཆད་སེལ་བའི་སྔགས་ནི། ཨོཾ་བཛྲ་ཡཀྵ་ཀྲོ་དྷ་ཛྭ་ལ་ཧ་ལ་ཧ་ལ་ཧཱུཾ་ཕཊ། ཨོཾ་བཛྲ་ཙཀྲ་ཡཀྵ་མུ་ལེ་ཙུ་ལེ་རཀྵ་རཀྵ་ཧཱུཾ་ཧཱུཾ་ཧཱུཾ། འཁོར་ལོ་བྲིས་ལ་ལུས་ལ་གདགས། སྔགས་ནི་གོང་མས་བསྐྲད་དོ། །ཌཱ་ཀི་ནི་གསུམ་གྱི་སྒྲུབ་ཐབས་སློབ་དཔོན་དགའ་རབ་རྡོ་རྗེས་དུར་ཁྲོད་གསེར་གླིང་ཧེ་ཆེན་བརྡལ་དུ་དམ་ལ་བཏགས་ཏེ། འབར་བའི་གདོང་ཅན་བཀའ་ཡི་གཙོ་མོ་སྟེ། །མཁའ་ལ་སྤྱོད་མ་རིན་ཆེན་མཁའ་འགྲོ་མ། །རྣལ་འབྱོར་པ་ཡི་དབུལ་བ་སེལ། །མཁའ་ལ་གཤེགས་མ་ཕྲིན་ལས་མཛད། །མཁའ་འགྲོ་མ་ཡི་དམ་ཚིག་ཏུ། །ཡུག་ས་མོ་དང་དམེ་ཅན་བསྲུང་། །འདི་ནི་ཀུན་ལ་མེད་པས་གསང་ལ་སྤྱད་པར་བྱའོ། །སློབ་དཔོན་དགའ་རབ་རྡོ་རྗེས་མཛད་པའི་ཌཱ་ཀིའི་སྒྲུབ་ཐབས་རྫོགས་སོ། །ལེགས་སོ།། །།